b'\n_START_ARTICLE_\nNico H\xc3\xbclkenberg\n_START_SECTION_\nKerjaya awal\n_START_PARAGRAPH_\nH\xc3\xbclkenberg bermula dalam sukan go-kart pada tahun 1997, pada umur sepuluh tahun. Pada tahun 2002, beliau menjadi juara German Junior Karting dan pada tahun berikutnya beliau memenangi gelaran German Kart Championship.\n_START_SECTION_\nFormula Satu\n_START_PARAGRAPH_\nH\xc3\xbclkenberg memandu sebuah kereta Formula Satu buat kali pertama dalam sebuah ujian untuk pasukan Williams pada tahun 2007. Pengurus beliau, Willi Weber, telah menganjurkan ujian tersebut selepas gagal untuk memuktamadkan sebuah perjanjian dengan ketua pasukan Renault, Flavio Briatore. Ujian dua hari tersebut telah diadakan di Circuito de Jerez di Sepanyol, dan H\xc3\xbclkenberg mengatasi pemandu Williams, Kazuki Nakajima, dan menetapkan masa 0.4 saat lebih perlahan daripada Nico Rosberg. Prestasi H\xc3\xbclkenberg tersebut pada ujian tersebut menyebabkan pasukan Williams menandatangani beliau sebagai pemandu ujian, dan beliau beraksi dalam beberapa sesi ujian, di samping berlumba dalam perlumbaan kejuaraan formula yang lebih rendah. Kontraknya bersama Williams telah dilanjutkan bagi tahun 2009. H\xc3\xbclkenberg juga bertindak sebagai pemandu simpanan pasukan itu, sekiranya pemandu yang biasa yang tidak mampu untuk bersaing.\n_START_SECTION_\nWilliams (2010)\n_START_PARAGRAPH_\nPada 2 November 2009, Hulkenberg telah disahkan sebagai pemandu pasukan Williams pada tahun 2010. Rakan sepasukannya ialah pemandu berpengalaman, Rubens Barrichello, yang menyertai pasukan Williams daripada pasukan Brawn GP, yang kemudiannya dibeli oleh Mercedes-Benz._NEWLINE_H\xc3\xbclkenberg membuat penampilan sulungnya di Grand Prix Bahrain, di mana beliau mendapat tempat ke-14. Pada perlumbaan kedua di Australia, beliau telah terlibat dalam sebuah insiden pada pusingan pertama dengan Kamui Kobayashi. Pada perlumbaan ketiga di Malaysia, H\xc3\xbclkenberg berjaya memasuki Q3 buat kali pertama, di mana beliau mendapat tempat kelima pada pusingan kelayakan tersebut. Ketika H\xc3\xbclkenberg berada di tempat kesebelas, Fernando Alonso bersara daripada perlumbaan selepas mengalami kegagalan enjin. Dengan ini, H\xc3\xbclkenberg menamatkan perlumbaan di tempat kesepuluh. Beliau sekali lagi mendapat tempat kesepuluh di Silverstone, dan mendapat tempat keenam di Grand Prix Hungary. Beliau juga mendapat mata di Itali, Singapura, dan Korea. Menjelang penghujung musim ini, terdapat beberapa laporan yang mengatakan bahawa H\xc3\xbclkenberg akan kehilangan kerusi perlumbaannya di Williams, dan akan digantikan oleh juara GP2 Series, Pastor Maldonado. Pemandu Force India, Adrian Sutil, juga dikaitkan untuk menggantikan H\xc3\xbclkenberg di Williams._NEWLINE_Pada 6 November, beliau mendapat petak pertamanya yang sulung dalam Formula Satu di Grand Prix Brazil. Ini merupakan kedudukan petak pertama yang pertama bagi Williams sejak Grand Prix Eropah 2005. Namun begitu, H\xc3\xbclkenberg menamatkan perlumbaan ini di tempat kelapan._NEWLINE_Selepas Grand Prix Abu Dhabi, ketua pasukan, Frank Williams, mengesahkan bahawa H\xc3\xbclkenberg tidak akan memandu bersama mereka pada tahun 2011.\n_START_SECTION_\nSauber (2013)\n_START_PARAGRAPH_\nPada 31 Oktober 2012, Sauber mengumumkan bahawa mereka telah menandatangani kontrak H\xc3\xbclkenberg sebagai pemandu pertama mereka bagi musim 2013, dan mengantikan Sergio P\xc3\xa9rez yang menyertai pasukan McLaren._NEWLINE_Di Australia, H\xc3\xbclkenberg gagal untuk memulakan perlumbaan tersebut kerana terdapat kebocoran dalam sistem bahan api Sauber C32 beliau. Pada pusingan kelayakan bagi perlumbaan tersebut, beliau memasuki Q2 dan akhirnya mendapat tempat kesebelas, namun menarik diri daripada perlumbaan atas sebab-sebab keselamatan._NEWLINE_Di Grand Prix Malaysia, H\xc3\xbclkenberg memasuki Q2 dan melayakkan diri di tempat ke-12, dan menamatkan perlumbaan tersebut di tempat kelapan.'